b'\n_START_ARTICLE_\nHans Berger\n_START_SECTION_\nBiografi\n_START_PARAGRAPH_\nHans Berger blev f\xc3\xb8dt n\xc3\xa6r Coburg, i det som i dag er delstaten Bayern._NEWLINE_Han fik en gymnasial uddannelse p\xc3\xa5 Casimirianum i 1892 og studerede derefter matematik p\xc3\xa5 Friedrich-Schiller-Universit\xc3\xa4t i Jena. Det var hans dr\xc3\xb8m at blive astronom, men efter et semester droppede han ud af sit studium og startede som kavalerist i milit\xc3\xa6ret._NEWLINE_Under en \xc3\xb8velse faldt Berger af sin hest og landede lige foran et hestespand, der trak en kanon. Han var t\xc3\xa6t p\xc3\xa5 at blive knust under kanonens hjul, men kanons kusk stoppede hestene i sidste \xc3\xb8jeblik. Denne n\xc3\xa6rdd\xc3\xb8dsoplevelse blev meget betydende for Bergers karrierer._NEWLINE_Da han kom hjem fra \xc3\xb8velsen, var der et telegram der ventede ham. Hans s\xc3\xb8ster havde f\xc3\xb8lt, at Berger var i stor fare, og havde presset sin far til at sende telegrammet til broderen for at sp\xc3\xb8rge til hans tilstand._NEWLINE_Den episode fik Berger til at interessere sig for det okkulte f\xc3\xa6nomen \xe2\x80\x9ctelepati\xe2\x80\x9d. Alts\xc3\xa5 at mennesker kan dele deres tanker og f\xc3\xb8lelser med hinanden. Berger skrev som om episoden "Det var et tilf\xc3\xa6lde af spontan telepati. Da jeg var i d\xc3\xb8delig fare og var sikker p\xc3\xa5, at jeg skulle d\xc3\xb8, overf\xc3\xb8rte jeg mine tanker til min s\xc3\xb8ster, som jeg f\xc3\xb8lte mig meget t\xc3\xa6t p\xc3\xa5, og hun kunne modtage dem"._NEWLINE_Berger afsluttede sin milit\xc3\xa6rtjeneste og var opslugt af ideen om, at hans hjerne kunne overf\xc3\xb8re signaler til hans s\xc3\xb8ster. Berger vendte tilbage til universitetet i Jena for at studere medicin med det form\xc3\xa5l at opdage den fysiologiske \xc3\xa5rsag til den \xe2\x80\x9cpsykiske energi\xe2\x80\x9d, han f\xc3\xb8lte s\xc3\xa5 st\xc3\xa6rkt. _NEWLINE_Hans centrale emne var \xe2\x80\x9cUdforskningen af korrelationen mellem objektiv aktivitet i hjernen og det subjektive psykiske f\xc3\xa6nomen.\xe2\x80\x9d_NEWLINE_Efter at han fik sin kandidatgrad fra Jena Universitet i 1897, blev Berger en del af staben omkring Otto Binswanger, som var formand for psykiatri og neurologi i Jena universitetshospital._NEWLINE_Berger blev lektor i 1906 og overl\xc3\xa6ge i 1912. Han arbejdede sammen med store hjerneforskere som Oskar Voght og Korbinian Brodmann. Berger var udstationeret p\xc3\xa5 vestfronten under 1. verdenskrig som psykiater for h\xc3\xa6ren. Til sidst overtog han Binswangers plads som formand i 1919 og blev rektor for Jena Universitet i 1927._NEWLINE_I 1924 m\xc3\xa5lte Berger som den f\xc3\xb8rste EEG p\xc3\xa5 et menneske. Berger tvivlede selv p\xc3\xa5 sin forskning og ventede 5 \xc3\xa5r med at udgive det. F\xc3\xb8rst i 1929 udsendte han en artikel, der beskrev hans teknik til at m\xc3\xa5le hjernens elektriske aktivitet._NEWLINE_Som ventet var der stor skepsis omkring Bergers nye opdagelse. Han blev beskrevet som en andenrangsforsker og m\xc3\xa5ske bare en galning. I 1934 udsendte de britiske forskere Adrian og Matthews artikler, der bekr\xc3\xa6ftede Bergers arbejde, og EEG blev endeligt anerkendt omkring 1937. Derefter blev der stor begejstring for EEG, og forskere begyndte at m\xc3\xa5le hjernens aktiviteter under mange forskellige forhold. I 1938 blev EEG ogs\xc3\xa5 et internationalt benyttet v\xc3\xa6rkt\xc3\xb8j til at diagnosticere hjernesygdomme._NEWLINE_Da var Berger 65 og p\xc3\xa5 vej til pension. Berger blev professor emeritus i psykologi. Nogle kilder mener, at blev Berger fyret p\xc3\xa5 gr\xc3\xa5t papir, da han havde et d\xc3\xa5rligt forhold til nazistpartiet._NEWLINE_Det d\xc3\xa5rlige forhold er dog blevet modsagt af tyske journalister og historikere, der b\xc3\xa5de har fremf\xc3\xb8rt beviser for, at Berger som en del af sit arbejde var med til at d\xc3\xb8mme sindslidende til sterilisation, og at hans dagbog indeholdt antisemitiske tekster. Desuden skulle han have vist entusiasme for at samarbejde med den kendte fortaler for racehygiejne, Karl Astel._NEWLINE_Berger blev aldrig medlem af nazipartiet, men var dog st\xc3\xb8ttemedlem for SS. Det var dog formentligt n\xc3\xb8dvendigt for ham for at bevare sin stilling._NEWLINE_Efter en lang periode med klinisk depression, og en sv\xc3\xa6r hudinfektion, begik Berger selvmord ved at h\xc3\xa6nge sig den f\xc3\xb8rste juni 1941.\n_START_SECTION_\nBergers forskning\n_START_PARAGRAPH_\nBerger vigtigste bidrag til medicin og neurologi var det systematiske studium af den elektriske aktivitet i den menneskelige hjerne, og udviklingen af elektroencefalografi. Han fulgte op p\xc3\xa5 Richard Catons dyrefors\xc3\xb8g. I 1924 lavede Berger den f\xc3\xb8rste EEG-optagelse af hjerneaktivitet p\xc3\xa5 et menneske. Han kaldte det for et elektroencefalogram._NEWLINE_Han var ogs\xc3\xa5 den f\xc3\xb8rste til at beskrive forskellen mellem de b\xc3\xb8lger eller rytmer som var i normale og anormale hjerner. Han beskrev alfab\xc3\xb8lgen (7.812\xe2\x80\x9313.28 Hz), som i England og USA kendes som Bergers B\xc3\xb8lge, og denne b\xc3\xb8lges undertrykkelse. _NEWLINE_Han studerende og beskrev EEG-forandringer i hjernesygdomme, blandt andet epilepsi._NEWLINE_Hans m\xc3\xa5lemetode var at inds\xc3\xa6tte spidse s\xc3\xb8lvtr\xc3\xa5de i patientens hovedbund, en i panden og en i nakken. Senere benyttede han elektroder, som blev holdt mod hovedbunden af gummib\xc3\xa5nd. Dette er praktisk talt ogs\xc3\xa5 s\xc3\xa5dan, man m\xc3\xa5ler EEG i dag._NEWLINE_Allerede dengang kunne Berger m\xc3\xa5le elektriske str\xc3\xb8mme s\xc3\xa5 sm\xc3\xa5 som en tusindedel af en volt. M\xc3\xa5leapparatet blev l\xc3\xb8bende fotograferet af Bergers assistent, og fotografierne blev brugt som dokumentation.\n_START_SECTION_\nHans-Berger-Preis\n_START_PARAGRAPH_\nDeutsche Gesellschaft f\xc3\xbcr Klinische Neurophysiologie uddeler Hans-Berger-Preis hvert tredje \xc3\xa5r. Prisen gives for et langvarigt og fyldigt bidrag til teoretisk eller klinisk neurofysiologi.'